<classify> TAASISI ya Kuzuia na Kupambana na Rushwa TAKUKURU imewashitaki aliyekuwa Mkurugenzi Mtendaji DED wa Halmashauri ya Wilaya ya Sikonge mkoani Tabora, Simon Ngatunga na ofisa utumishi, Muhicho Nweka kwa madai ya uhujumu uchumi.Utumishi wa Ngatunga kama DED ulikoma Agosti 13, mwaka jana wakati Rais John Magufuli alipofanya mabadiliko na kumteua Martha Luleka kushika nafasi hiyo. Katika shauri hilo la uhujumu uchumi namba 162019, walipandishwa mbele ya Hakimu Mkazi wa Mahakama ya Mkoa wa Tabora, Ajali Milanzi kwa mashitaka matatu ya kutumia nyaraka kumdanganya mwajiri, ufujaji na ubadhirifu na kusaidia kutenda kosa.Wakili wa Takukuru, Simon Mishingia alieleza mahakama watuhumiwa walitenda makosa hayo kati ya Juni 16 hadi 20, 2017 wakiwa watumishi wa halmashauri hiyo. Ilidaiwa katika shitaka la kwanza ambalo linawakabili watuhumiwa wote, kuwa katika kipindi hicho, kwa pamoja walitumia nyaraka kwa nia ya kumdanganya mwajir wao.Wakili Mashingia alidai mtuhumiwa wa kwanza akiwa ni DED wa Sikonge na mwenzake akiwa ni Ofisa Utumishi, walitumia dokezo la Juni 16, 2017 kudai Sh 2,940,000 zimetumika kama gharama za mawasiliano na umeme kwa Juni 2017.Ilidaiwa katika shitaka la pili la ufujaji na udanganyifu linalomkabili Ngatunga, kwa nia ovu alifuja Sh 1,470,000 fedha ambazo alikuwa ameaminiwa kuzitunza akiwa DED. Wakili Mashingia alidai katika shitaka la tatu, Ofisa Utumishi akiwa mtumishi wa Halmashauri ya Sikonge alimsaidia DED kuandaa dokezo kwa nia ya kumdanganya mwajiri kuwa alistahili kulipwa Sh 2,940,000 kwa ajili ya mawasiliano na umeme.  <topic>: kitaifa 